TTB ปล่อยสินเชื่อ “เพอร์เฟค คอมพาเนียน กรุ๊ป” วงเงิน 1.6 พันลบ. ต่อยอดธุรกิจโตยั่งยืน
TTB สนับสนุนสินเชื่อให้ “เพอร์เฟค คอมพาเนียน กรุ๊ป” วงเงิน 1.6 พันลบ. ต่อยอดธุรกิจ-เพิ่มกำลังผลิต รองรับดีมานด์ตลาดอาหารสัตว์เลี้ยงทั้งในและต่างประเทศ ผลักดันผลงานโตยั่งยืน
TTB สนับสนุนสินเชื่อให้ “เพอร์เฟค คอมพาเนียน กรุ๊ป” วงเงิน 1.6 พันลบ. ต่อยอดธุรกิจ-เพิ่มกำลังผลิต รองรับดีมานด์ตลาดอาหารสัตว์เลี้ยงทั้งในและต่างประเทศ ผลักดันผลงานโตยั่งยืน
10 ส.ค. 2565

นางกนกนารถ นำพาเจริญ (ที่ 2 จากซ้าย) ประธานคณะผู้บริหารธุรกิจสัตว์เลี้ยง บริษัท เพอร์เฟค คอมพาเนียน กรุ๊ป จำกัด ให้การต้อนรับ นายอเล็กซานเดอร์ นนท์ แลงเฟลด์ (ที่ 2 จากขวา) รองประธานเจ้าหน้าที่บริหาร หัวหน้าเจ้าหน้าที่บริหาร บริหารความสัมพันธ์ธุรกิจ ธนาคารทหารไทยธนชาต จำกัด (มหาชน) หรือ TTB  เล็งเห็นความสำคัญในการเติบโตทางธุรกิจ พร้อมสนับสนุนวงเงินสินเชื่อ จำนวน 1,650 ล้านบาท เพื่อใช้ในการขยายโรงงานอาหารสัตว์เลี้ยงแบบเปียก ที่มีคุณภาพได้มาตรฐานในระดับสากล 
ทั้งนี้เป็นการตอกย้ำความเป็นพันธมิตรทางธุรกิจกับกลุ่มเครือเจริญโภคภัณฑ์ โดย บริษัท เพอร์เฟค คอมพาเนียน กรุ๊ป จำกัด ดำเนินธุรกิจด้านการผลิตและจำหน่ายอาหารสัตว์เลี้ยงแบบครบวงจร และเป็นผู้นำธุรกิจผลิตและจัดจำหน่ายอาหารสัตว์เลี้ยงภายใต้ตราสินค้าที่มีชื่อเสียง เช่น SmartHeart, Me-O, A-Pro, Optimum โดยบริษัทมีแผนต่อยอดและขยายธุรกิจเพิ่มกำลังการผลิต เพื่อรองรับความต้องการอาหารสัตว์เลี้ยง จากทั้งในและต่างประเทศที่มีแนวโน้มปรับตัวเพิ่มสูงขึ้น
สำหรับการสนับสนุนทางการเงินในครั้งนี้ นอกจากเป็นการส่งเสริมให้ บริษัท เพอร์เฟค คอมพาเนียน กรุ๊ป จำกัด   รักษาความเป็นผู้นำด้านการผลิตและจำหน่ายอาหารสัตว์เลี้ยงทั้งในประเทศและต่างประเทศแล้ว ยังช่วยยกระดับคุณภาพชีวิตของสัตว์เลี้ยง ด้วยการดูแลเอาใจใส่ และคิดค้นผลิตภัณฑ์อย่างต่อเนื่อง พร้อมขับเคลื่อนธุรกิจการส่งออกอย่างเต็มประสิทธิภาพ ซึ่งถือเป็นการตอกย้ำความเป็นพันธมิตรทางธุรกิจ เคียงข้างสนับสนุนให้ลูกค้าธุรกิจประสบความสำเร็จในทุกสถานการณ์และเติบโตอย่างยั่งยืน